Jautājums Nr.1 
Daļas 17.1 un 25.1 ir 100% identiskas, savukārt 17.2 un 25.2 atšķiras tikai ar prasītajiem iepakojumiem. Abās daļās ir 750 – 1000ml pudeles, bet 25.2 daļā ir arī 4 -6l kannas. Lūdzu skaidrojiet šādu vienādu daļu nepieciešamību vai veiciet izmaiņas tehniskajā specifikācijā.

Atbilde Nr.1 
Pasūtītājs skaidro, ka 17. un 25. iepirkuma daļā ir paredzēti vienādi kvalitātes un efektivitātes kritēriji, jo abu daļu priekšmets ir viens un tas pats dezinfekcijas līdzekļa veids.
Daļas ir nodalītas atšķirīgo iepakojumu prasību dēļ. 25. daļā papildus ir paredzēti lielāka tilpuma iepakojumi (4–6 l), kas nepieciešami atsevišķām slimnīcas struktūrvienībām un lietošanas vajadzībām, savukārt 17. daļā šāda prasība nav noteikta.
Šāds iepirkuma sadalījums nodrošina Pasūtītāja saimnieciskās vajadzības un vienlaikus ļauj piegādātājiem piedalīties tajā iepirkuma daļā, kuras iepakojuma prasības tie spēj nodrošināt. Līdz ar to Pasūtītājs tehnisko specifikāciju šajā daļā negrozīs.
[bookmark: _Hlk236314362]Jautājums Nr.2
2.Par tehniskās specifikācijas 17.1.7 un/vai 25.1.7 iedarbības prasību: EN 13727, NE 6615 (baktericīds), EN 13624, EN 16615 (levurocīds), EN 16615 (fungicīds), NE 4348 (tuberkulocīds), aktīvs uz HIV, HBV, HCV, Adeno un Papova vīrusiem. C. Difficile sporas (atbilstoši EN 16615, EN 13704) sporicīda un mikobaktericīda iedarbība līdz 5 min, baktericīda/virucīda iedarbība līdz 1 min.

2.1. EN 13704 piemērošanas sfēra nav medicīna, savukārt EN 16615 apraksta testa metodes  baktericīdai un levurocīdai iedarbībai. Tas nav sporicīds tests un nepierāda iedarbību pret C. Difficile sporām.

2.2.Lūdzu iekļaut tehniskajā specifikācijā atbilstošu standartu, kas attiecībā uz sporicīdu iedarbību ir EN 17126 (2.fāze, 1.solis, laboratorijas suspensijas tests). Kā arī aicinām pievienot atbilstību EN 17846 ( 2. fāze, 2.solis, netīrā vidē). Ar šo slimnīca iegūtu pierādījumu, ka dezinfekcijas līdzeklis/salvete spēj samazināt C. Difficile sporas uz medicīniskām neporainām virsmām reālistiskākos lietošanas apstākļos ar mehānisku noslaucīšanu. Attiecībā uz vīrusiem, aicinām pievienot prasību atbilstībai EN 14476 (2. fāze, 1. solis)un EN 16777 (2. fāze, 2. solis, netīrā vidē).

Atbilde Nr.2 
Piekrītam, ka EN 13704 ir sporicīdās iedarbības suspensijas testa standarts, kas nav specifiski paredzēts medicīnas nozarei, savukārt EN 16615 neattiecas uz sporicīdās iedarbības novērtēšanu.

Vienlaikus Pasūtītāja mērķis ir nodrošināt, ka piedāvātais dezinfekcijas līdzeklis apliecina sporicīdu iedarbību pret Clostridioides difficile sporām, nevis noteikt konkrētu testēšanas metodi, kas nepamatoti ierobežotu konkurenci.
Līdz ar to Pasūtītājs precizēs tehnisko specifikāciju, nosakot prasību par sporicīdu iedarbību pret Clostridioides difficile sporām atbilstoši EN 17126 
Attiecībā uz priekšlikumu kā obligātu prasību iekļaut EN 17846 un EN 16777, Pasūtītājs tam nepiekrīt. Slimnīcā dezinfekcijas salvetes nav paredzētas virsmu mazgāšanai vai redzamu organisku netīrumu noņemšanai. Atbilstoši infekciju profilakses un kontroles principiem virsmas, kas ir redzami piesārņotas, pirms dezinfekcijas tiek mehāniski attīrītas. Līdz ar to Pasūtītāja vajadzībām ir būtiski pierādīt dezinfekcijas līdzekļa mikrobioloģisko efektivitāti, bet nav nepieciešams noteikt obligātu prasību pēc virsmas testa, kas vienlaikus novērtē mehāniskās noslaucīšanas efektu.
Tāpat Pasūtītājs neparedz kā obligātu prasību iekļaut EN 14476 un EN 16777, jo tehniskajā specifikācijā jau ir noteiktas prasības attiecībā uz virucīdo iedarbību pret konkrētiem klīniski nozīmīgiem vīrusiem. Papildu prasību noteikšana attiecībā uz konkrētām testēšanas metodēm nepamatoti sašaurinātu konkurenci, nesniedzot būtisku papildu ieguvumu Pasūtītāja vajadzībām.

Jautājums Nr.3
3. Par tehniskās specifikācijas 17.2.5 un/vai 25.2.5 iedarbības prasību: Līdz 30 min ekspozīcijā: EN 13727, EN 16615 (baktericīds),  EN 13624, EN 16615 (levurocīds), EN 16615 (fungicīds), EN 14348 (tuberkulocīds), aktīvs uz HIV, HBV, HCV,  Adeno un Papova vīrusiem. C. Difficile sporas (atbilstoši EN 16615, EN 13704 ).

3.1. Laiks slimnīcām ir ļoti būtisks. Aicinām samazināt ekspozīcijas laiku no 30 uz 5 minūtēm. 
Tirgū ir pieejami specifikācijai atbilstoši dezinfekcijas līdzekļi ar šādu ekspozīcijas laiku.

Atbilde Nr.3

Tiks veikti grozījumi Tehniskās specifikācijās 17.2.5 un 25.2.5.punktos. 

Jautājums Nr.4 

Par tehniskās specifikācijas 17. un 25. daļu.
1.1. Daļās 17. un 25. punktos 17.2.7 un 25.2.7 ir prasība “Pielietojams visa veida medicīniskā aprīkojuma dezinfekcijai saskaņā ar 93/42/EEC Direktīvu vai ES regulu Nr.2017/745 (ja attiecināms) un to apliecina CE marķējums”.
1.2. Ierosinām to izteikt šādā redakcijā: "Pielietojams medicīniskā aprīkojuma dezinfekcijai saskaņā ar Padomes Direktīvu 93/42/EEK vai Eiropas Parlamenta un Padomes Regulu (ES) 2017/745, ja produkts ir medicīniskā ierīce, vai saskaņā ar Eiropas Parlamenta un Padomes Regulu (ES) Nr. 528/2012 par biocīdo produktu pieejamību tirgū un lietošanu, ja produkts ir biocīds. Atbilstību apliecina CE marķējums medicīniskajām ierīcēm vai biocīdā produkta autorizācija (vai cits normatīvajos aktos paredzēts atbilstības apliecinājums) biocīdajiem produktiem."
1.3. Pamatojums:
Saskaņā ar Regulu (ES) Nr. 528/2012 dezinfekcijas līdzekļi, kas paredzēti medicīniskā aprīkojuma un citu virsmu dezinfekcijai un nav medicīniskās ierīces, tiek regulēti kā biocīdie produkti. Šādiem produktiem nav piemērojams CE marķējums – to atbilstību apliecina autorizācija saskaņā ar Regulu (ES) Nr. 528/2012.
Līdz ar to prasība par atbilstību tikai MDR regulējumam un CE marķējumam nepamatoti ierobežo konkurenci, jo izslēdz produktus, kas ir pilnībā atbilstoši ES normatīvajam regulējumam un paredzēti medicīniskā aprīkojuma dezinfekcijai.
Lūdzam attiecīgi precizēt tehnisko specifikāciju, paredzot iespēju piedāvāt arī produktus, kas atbilst Regulas (ES) Nr. 528/2012 prasībām, tādējādi nodrošinot atbilstību ES normatīvajam regulējumam un vienlīdzīgu attieksmi pret visiem piegādātājiem.

Atbilde Nr.4

Pasūtītājs nepiekrīt ierosinātajiem grozījumiem. Pasūtītāja mērķis ir iegādāties vienotu dezinfekcijas līdzekli, kas ir piemērots gan medicīnisko ierīču, gan citu aprūpes vidē esošo virsmu un aprīkojuma dezinfekcijai. Ikdienas klīniskajā praksē ārstniecības personāls neveic dezinfekcijas līdzekļu izvēli atkarībā no tā, vai konkrētais objekts normatīvo aktu izpratnē ir medicīniskā ierīce vai cita aprīkojuma vienība. Vienota līdzekļa izmantošana samazina lietošanas kļūdu risku, atvieglo personāla apmācību un nodrošina drošu un efektīvu dezinfekcijas procesu.
Ņemot vērā iepriekš minēto, Pasūtītājs saglabā prasību, ka piedāvātajam produktam jābūt paredzētam medicīnisko ierīču dezinfekcijai un, ja tas ir medicīniskā ierīce, atbilstība ir apliecināma ar CE marķējumu.

